ઉત્તર કોરિયા દ્વારા સતત પરમાણુ અને મિસાઇલ પરિક્ષણના કારણે અમેરિકા સાથે તેનો તણાવ સતત વધી ગયો હતો. એક સમયે બંને દેશો વચ્ચે યુદ્ધ ફાટી નીકળે તેવી પણ શક્યતા જોવાઈ રહી હતી. પરંતુ પાછલા કેટલાક સમયથી ઉત્તર કોરિયાના સરમુખત્યાર કિમ જોંગ ઉન થોડા નરમ પડ્યા છે. તેમણે પોતાના પરંપરાગત શત્રુદેશ દક્ષિણ કોરિયા સાથે વાતચીત શરુ કરી છે તો ટ્રમ્પ સાથેની તેમની મુલાકાત પણ થાય તેવી શક્યતા જોવાઈ રહી છે. ઉત્તર કોરિયાએ શનિવારે વહેલી સવારે પોતાના પરમાણુ કાર્યક્રમ અને દૂર સુધી માર કરી શકતી મિસાઇલનું પરિક્ષણ બંધ કરવાની જાહેરાત કરી હતી. આ સાથે જ પરમાણુ પરિક્ષણ પણ બંધ કરવાની ઘોષણા કરી હતી.